นายกรัฐมนตรี หารือหอการค้าอเมริกันในประเทศไทย ย้ำความพร้อมในการสนับสนุนร่วมมือขับเคลื่อนเศรษฐกิจไทย
นายเกร็ก หว่อง (Gregory Wong) ประธานหอการค้าอเมริกันในประเทศไทย (American Chamber of Commerce in Thailand: AMCHAM) พร้อมด้วยคณะผู้บริหารและนักธุรกิจบริษัทสมาชิก เข้าเยี่ยมคารวะ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ผ่านระบบการประชุมทางไกล นายกรัฐมนตรี กล่าวยืนยันรัฐบาลไทยให้ความสำคัญ กับการหารือร่วมกับภาคเอกชน เพื่อแลกเปลี่ยนความคิดเห็นและส่งเสริมความร่วมมือระหว่างกัน โดยเฉพาะการยกระดับขีดความสามารถในการแข่งขันของไทย นำไปสู่การฟื้นฟูเศรษฐกิจภายหลังโควิด-19 ตลอดจนการสร้างสภาพแวดล้อมที่เอื้อต่อการดำเนินธุรกิจ การค้าและการลงทุนประธานหอการค้าอเมริกันในประเทศไทย กล่าวว่า ภาคเอกชนสหรัฐฯ เชื่อมั่นในศักยภาพของประเทศไทยและพร้อมที่จะทำงานร่วมกับรัฐบาลเพื่อให้ประเทศไทยเป็นศูนย์กลางทางเศรษฐกิจของโลก พร้อมทั้งชื่นชมรัฐบาลไทยที่ได้รับคะแนนดีเยี่ยมจากภาคธุรกิจสหรัฐฯ ในเรื่องของการเปิดกว้างและการปรับตัว และรับฟังข้อเสนอแนะจากภาคธุรกิจ นอกจากนี้ ประทับใจต่อแผนการดำเนินนโยบายของรัฐบาลและพร้อมให้ความร่วมมือกับรัฐบาลอย่างเต็มที่ในทุกประเด็นขณะที่ตัวแทนจากบริษัท 3 ประเภทหลัก ได้แก่ บริษัทข้ามชาติ บริษัทสัญชาติไทยขนาดใหญ่และธุรกิจขนาดกลาง-ขนาดย่อม ขอบคุณรัฐบาลไทยที่ให้ความสำคัญต่อการสร้างสภาพแวดล้อมที่เอื้อต่อการดำเนินธุรกิจในประเทศไทยและพร้อมร่วมขับเคลื่อนเศรษฐกิจไปด้วยกันอย่างไรก็ตาม นายกรัฐมนตรีได้ชี้แจงแนวนโยบายของไทย โดยกล่าวถึงสถานการณ์โควิด-19 ในประเทศว่ามีแนวโน้มดีขึ้นอย่างต่อเนื่อง โดยส่วนหนึ่งเป็นผลจากความสำเร็จในการเร่งฉีดวัคซีนเพื่อสร้างภูมิคุ้มกันหมู่ให้กับประชาชน นอกจากนี้ ไทยยังเป็นฐานการผลิตวัคซีน AstraZeneca ซึ่งช่วยเสริมสร้างความเข้มแข็งด้านวัคซีนให้แก่ไทยและภูมิภาค ซึ่งไทยพร้อมสานต่อความร่วมมือกับภาคเอกชนสหรัฐฯ ด้านการวิจัย พัฒนา ผลิต และกระจายวัคซีนที่มีคุณภาพและปลอดภัย ทั้งนี้ไทยได้เริ่มผ่อนคลายมาตรการจำกัดการเดินทางและมาตรการอื่นๆ ที่เกี่ยวข้อง ตั้งแต่วันที่ 1 พฤศจิกายนที่ผ่านมา ซึ่งถือเป็นก้าวแรกในการเปิดประเทศอย่างค่อยเป็นค่อยไป โดยให้มีความสมดุลระหว่างการป้องกันโรคกับการกระตุ้นเศรษฐกิจ ตามนโยบาย Smart Control and Living with COVID-19 รวมถึงมีการเยียวยาเพื่อลดผลกระทบต่อประชาชน โดยไม่ทิ้งใครไว้ข้างหลัง ขอให้ภาคเอกชนสหรัฐฯ เชื่อมั่นในศักยภาพทางเศรษฐกิจของไทยและร่วมขับเคลื่อนการฟื้นฟูเศรษฐกิจและสังคมของไทยและภูมิภาคต่อไป